b"\n_START_ARTICLE_\nNeokorporatyvizmas\n_START_SECTION_\nPasekm\xc4\x97s politinei sistemai\n_START_PARAGRAPH_\nTri\xc5\xa1al\xc4\x97s korporatistin\xc4\x97s interes\xc5\xb3 derinimo sistemos \xc4\xafsigal\xc4\x97jimas turi svarbi\xc5\xb3 pasekmi\xc5\xb3 visai politinei sistemai, nes joje didel\xc4\x97 dalis svarbi\xc5\xb3 sprendim\xc5\xb3 daroma aplenkiant parlament\xc4\x85, kuris fakti\xc5\xa1kai tik formaliai tvirtina be jo dalyvavimo priimtus sprendimus. Didesn\xc4\xaf vaidmen\xc4\xaf u\xc5\xbe teritorin\xc4\x99 atstovavimo sistem\xc4\x85 (parlamentas) ima \xc4\xafgauti funkcinis atstovavimas ir sprendim\xc5\xb3 pri\xc4\x97mimo procesas persikelia u\xc5\xbe parlamento \xc4\xaftakos rib\xc5\xb3. D\xc4\x97l to pilie\xc4\x8di\xc5\xb3 ir j\xc5\xb3 teritori\xc5\xa1kai renkam\xc5\xb3 atstov\xc5\xb3 \xc4\xaftaka sprendim\xc5\xb3 pri\xc4\x97mimui suma\xc5\xbe\xc4\x97ja, o politinis dalyvavimas tampa organizuot\xc5\xb3 elit\xc5\xb3 prerogatyva. [3]_NEWLINE_Pagrindinis korporatizmo prie\xc5\xa1inink\xc5\xb3 kaltinimas korporatyvistinei sistemai yra tai, kad ji lengvai subiurokrat\xc4\x97ja, praranda ry\xc5\xa1\xc4\xaf su realybe, stabdo b\xc5\xabtinus poky\xc4\x8dius. Kita vertus prie\xc5\xa1ingybe korporatizmui laikomas pliuralizmas naujosios de\xc5\xa1in\xc4\x97s politik\xc5\xb3 taip pat kritikuojamas d\xc4\x97l to, kad veda prie stagnacijos ir visuomen\xc4\x97s gerov\xc4\x97s \xc5\xbelugimo, besivar\xc5\xbeant partikuliaristiniams interesams. [7]\n_START_SECTION_\nIstorija\n_START_PARAGRAPH_\nKorporatizmo \xc5\xa1aknis galime rasti XIX a. Katalik\xc5\xb3 ba\xc5\xbeny\xc4\x8dios visuomenin\xc4\x97se doktrinose. Korporatizmas buvo i\xc5\xa1keliamas kaip atsvara komunistin\xc4\x97ms ir liberalioms id\xc4\x97joms. Korporatizmo id\xc4\x97jo ai\xc5\xa1kios popie\xc5\xbeiaus Pijaus XI-ojo 1931 m. gegu\xc5\xbe\xc4\x97s 15 d. paskelbtoje enciklikoje Quadragesimo Anno. Dar gilesnes korporatizmo \xc5\xa1aknis galime rasti Viduram\xc5\xbei\xc5\xb3 solidarumu besiremian\xc4\x8di\xc5\xb3 organizacij\xc5\xb3 \xe2\x80\x93 gildij\xc5\xb3 ir cech\xc5\xb3 veikloje._NEWLINE_Korporacin\xc4\x97s sistemos pirmiausia bandytos diegti nedemokratin\xc4\x97se \xc5\xa1alyse ir buvo susijusios su autoritarine valdymo sistema. Klasikiniu nedemokratinio korporatyvizmo \xc5\xa1alimi gali b\xc5\xabti laikoma diktatoriaus Salazaro valdoma Portugalija. Ispanijoje generolo F. Franko valdymo laikotarpiu taip pat \xc4\xafgyvendinta sindikalistin\xc4\x97 korporatizmo forma. B. Musolinio Italija taip pat bandyta tvarkyti korporatizmo pagrindais. D\xc4\x97l \xc5\xa1ios istorin\xc4\x97s patirties korporatizmas ilg\xc4\x85 laik\xc4\x85 buvo siejamas su autoritarizmu ir tapo ilg\xc4\x85 laik\xc4\x85 politolog\xc5\xb3 vengiama tema._NEWLINE_Modernaus korporatizmo teorija i\xc5\xa1kilo apie 70-uosius XX a. metus, siekiant paai\xc5\xa1kinti prie\xc5\xa1taravimus i\xc5\xa1kylan\xc4\x8dius pliuralizmo teorij\xc4\x85 taikant ma\xc5\xbeosioms Europos demokratijoms. Bandoma i\xc5\xa1siai\xc5\xa1kinti kaip valstyb\xc4\x97 integruoja verslo ir darbo interesus sprend\xc5\xbeiant makroekonomines valstyb\xc4\x97s problemas, tokias kaip infliacijos reguliavimas arba bedarbyst\xc4\x97._NEWLINE_Poreikis kurti korporacin\xc4\x99 sistem\xc4\x85, jos \xc5\xa1alinink\xc5\xb3 teigimu, atsirado d\xc4\x97l centralizacijos ir monopolizacijos tendencij\xc5\xb3 ekonomikoje. Atsirado stambi\xc5\xb3 savinink\xc5\xb3 interesus ginanti grup\xc4\x97. Kaip atsakas jai atsirado profesini\xc5\xb3 s\xc4\x85jung\xc5\xb3 federacijos. D\xc4\x97l besiple\xc4\x8dian\xc4\x8di\xc5\xb3 valstyb\xc4\x97s funkcij\xc5\xb3 susiformavo ir valstyb\xc4\x97s - aparato korporacija. Vien\xc4\x85 svarbiausi\xc5\xb3 post\xc5\xabmi\xc5\xb3 akademinei diskusijai padar\xc4\x97 Philippe Schmitter'io straipsnis \xe2\x80\x9eVis dar korporatizmo am\xc5\xbeius?\xe2\x80\x9c i\xc5\xa1spausdintas 1974 m. ir apibr\xc4\x97\xc5\xbe\xc4\x99s pagrindinius korporatizmo bruo\xc5\xbeus._NEWLINE_Klasikiniais demokratinio neokorporatizmo pavyzd\xc5\xbeiais laikoma Austrija, Nyderlandai, \xc5\xa0veicarija, Skandinavijos \xc5\xa1alys (\xc5\xa0vedija, Norvegija, Danija). Daug, nors ir nepakankamai institucionalizuoto korporatizmo bruo\xc5\xbe\xc5\xb3 yra Vokietijoje. \xc4\x8cia profs\xc4\x85jung\xc5\xb3 ir darbdavi\xc5\xb3 auk\xc5\xa1\xc4\x8diausio lygio organizacijos taip pat turi nuolatin\xc4\x99 konsultacij\xc5\xb3 ir susitarim\xc5\xb3 sistem\xc4\x85, reguliuojan\xc4\x8di\xc4\x85 sprendimus pramon\xc4\x97s sferoje. Tai pasiekiama d\xc4\x97l didelio \xc4\xaf stambiausi\xc4\x85 s\xc4\x85jung\xc4\x85 susivienijusi\xc5\xb3 profs\xc4\x85jung\xc5\xb3 disciplinuotumu ir \xc4\xaftaka, ta\xc4\x8diau vyriausyb\xc4\x97s vaidmuo \xc5\xa1ioje sistemoje n\xc4\x97ra tiesioginis ir atviras [4]._NEWLINE_Prie korporatyvini\xc5\xb3 valstybi\xc5\xb3 paprastai nepriskiriama Jungtin\xc4\x97 Karalyst\xc4\x97 taip pat turi tam tikr\xc4\x85 \xe2\x80\x9ekorporacin\xc4\xaf pagrind\xc4\x85\xe2\x80\x9c, kuris neperaugo \xc4\xaf korporatistin\xc4\x99 strukt\xc5\xabr\xc4\x85, nepaisant tam tikr\xc5\xb3 leiborist\xc5\xb3 vyriausyb\xc4\x97s pastang\xc5\xb3 [5]. 1962 m. \xc4\xafkurtos Nacionalin\xc4\x97s vystymosi tarybos darbas pasirod\xc4\x97 es\xc4\x85s nepakankamai efektyvus. Pagrindine prie\xc5\xbeastimi paprastai nurodoma tai, kad vyriausyb\xc4\x97 nesugeb\xc4\x97jo vykdyti politikos per \xc5\xa1i\xc4\x85 taryb\xc4\x85, nes profs\xc4\x85jung\xc5\xb3 kongresas, vienijantis Jungtin\xc4\x97s Karalyst\xc4\x97s profs\xc4\x85jungas, ir Brit\xc5\xb3 pramon\xc4\x97s konfederacija, vienijanti verslininkus, nebuvo pakankamai strukt\xc5\xabruotos, kad savo sprendimus primest\xc5\xb3 savo nar\xc4\x97ms organizacijoms. Devintajame de\xc5\xa1imtmetyje vyriausyb\xc4\x97s bandymas \xc4\xaftraukti \xc4\xaf \xe2\x80\x9esocialin\xc4\xaf kontrakt\xc4\x85\xe2\x80\x9c vien tik profs\xc4\x85jungas, nesitariant su darbdaviais (t. y. bandant kurti binar\xc4\x99 korporacin\xc4\x99 strukt\xc5\xabr\xc4\x85) taip pat nepavyko d\xc4\x97l profs\xc4\x85jung\xc5\xb3 nesugeb\xc4\x97jimo deleguoti interes\xc5\xb3 ir laikytis vieningos pozicijos. [6]_NEWLINE_Pana\xc5\xa1i situacija yra ir Pranc\xc5\xabzijoje, kur i\xc5\xa1skyrus \xc5\xbeem\xc4\x97s \xc5\xabkio politik\xc4\x85 korporatizmo prakti\xc5\xa1kai n\xc4\x97ra. Prie\xc5\xbeastys \xe2\x80\x93 susiskald\xc5\xbeiusios profs\xc4\x85jungos, kurios da\xc5\xbenai ir nepakankamai reprezentatyvios. Be to, viena i\xc5\xa1 profs\xc4\x85jung\xc5\xb3 yra kontroliuojama komunist\xc5\xb3, kurie nelabai link\xc4\x99 bendradarbiauti su vyriausybe._NEWLINE_Korporatizmo element\xc5\xb3 yra visose \xc5\xa1iuolaikin\xc4\x97se demokratijose, tarp j\xc5\xb3 ir Lietuvoje (\xe2\x80\x9eTri\xc5\xa1al\xc4\x97 taryba\xe2\x80\x9c). Korporatyvine galima apib\xc5\xabdinti beveik vis\xc5\xb3 Vakar\xc5\xb3 Europos demokratij\xc5\xb3 \xc5\xbeem\xc4\x97s \xc5\xabkio sprendim\xc5\xb3 pri\xc4\x97mimo politik\xc4\x85."